Demorèc Pèir Alonso suspens en liéger era epistòla, e acodic ara prèssa ara sua valisa, e en tot trapar-la ueda li venguec de confirmar era vertat dera carta; e dempús, de seguit, damb era mula que l'auie restat, partic entà Burgos a balhar es naues as sòns patrons damb tota rapiditat, pr'amor de qué damb era i metessen remèdi e s'esdeguessen a atrapar as sòns hilhs; mès d'aguestes causes non ditz arren er autor d'aguesta novèla, pr'amor que dera madeisha manèra que deishèc a shivau a Pèir Alonso, venguec a condar de çò que les arribèc a Avendaño e Carriazo ena entrada d'Illescas, en tot díder que tant qu'entrauen pera pòrta dera vila trapèren dus mossos de mules, segontes semble andalosi, damb garramaches de tela amples, justets guinhauetejats de tela basta, vèstes de pèth, dagues de gancho e espades sense gaina; semble qu'er un venguie de Sevilla e er aute i anaue.